The Cramps
Store norske leksikon,Kunst og estetikk,Musikk,Populærmusikk,Pop og rock,Internasjonal pop og rock
The Cramps var et amerikansk rockeband. De fikk kultstatus som et rått trashrock- og psychobilly-band med en manisk vokalist og sexy image. Musikken var inspirert av b-filmer, psykedelia og rockabilly. Gruppa ble tidlig en konsertattraksjon med sin primitive, bass-løse sound, sine smakløse tekster og den lettkledde gitaristen Poison Ivy.
Bandet ble dannet i New York City i 1976 av vokalisten Lux Interior (født Erick Lee Purkhiser, 1946-2009), gitaristen Poison Ivy Rorschach (født Christine Marlana Wallace, 1953) og gitaristen Bryan Gregory (født Gregory Beckerleg, 1951–2001). Fast trommeslager i 1977–1991 var Nick Knox.Etter debutalbumet Songs The Lord Caught Us (1980) ble Gregory erstattet av Kid Congo Powers (eks Gun Club), som spilte gitar på Psychedelic Jungle (1981) og livealbumet Smell Of Female (1983). The Cramps benyttet seg av diverse bassister (blant annet Poison Ivy) fra og med A Date With Elvis (1986), som nådde Topp 40 i Storbritannia, i likhet med 1990-singlen Bikini Girls With Machine Guns. Men noe stort kommersielt gjennombrudd fikk aldri bandet, som ble oppløst da Lux Interior døde av en hjertesykdom 4. februar 2009. Les mer i Store norske leksikon rock